ના હોં, હું રોડ પર ઊભો રહીને પાણીપૂરી ન ખાઉં, કોઈ જુએ તો કેવું લાગે? મારે તો એકદમ વેલ ડ્રેસ્ડ થઈને જ બહાર નીકળવું પડે, યુ સી, આપણી એક ઇમેજ છે, એ ઇમેજને જરાયે આંચ ન આવવી જોઈએ. આપણે આપણી આજુબાજુમાં એવા ઘણા લોકો જોયા હોય છે જે કંઈક બની જાય પછી ભારમાં રહેવા લાગે છે. કોઈ ચૂંટણી જીતી જાય પછી ભાઈના કે બહેનના રંગઢંગ બદલાઈ જાય છે. પોતે પોતાની મેળે જ નક્કી કરી લે છે કે આ કરાય અને આ ન કરાય. સીન પાડવા કે વટ જમાવવાની એવી વૃત્તિ સવાર થઈ જાય છે કે વાત જવા દો. લોકો એવું કહેતા હોય છે કે જો તો, જરાક મેળ પડ્યો કે ભાઈસાબ પોતાને કોણ જાણે શુંયે સમજવા લાગ્યા છે. થોડાક રૂપિયા કમાઈ લે, વિદેશમાં એક-બે ચક્કર મારી આવે, એકાદો એવોર્ડ મળી જાય એટલે બધા જ રંગઢંગ બદલી જાય છે. આપણા નેતાઓ, ધનવાનો, સેલિબ્રિટિઝને જોઈને તો ક્યારેક દયા આવી જાય કે, આ બિચારા સામાન્ય માણસની જેમ જીવતા જ નથી. એને કોઈ ના પાડતું નથી કે કોઈ રોકતું નથી કે ભાઈ તમારાથી આવું ન કરાય, પણ એ પોતે જ પોતાની આજુબાજુમાં એવું જાળું રચી દે છે કે એ એમાંથી બહાર જ નીકળી નથી શકતા.